SISB พุ่งแรง 5% รับผลดี “เด็กจีน” ย้ายเรียน “ไทย” หนุนรายได้เพิ่ม
SISB พุ่งแรง 5% ราคาแตะ 12.40 บ. โบรกแนะซื้อเป้า 15 บ. คาดรับกระแสชาวจีนนิยมส่งลูก-หลานย้ายมาเรียนโรงเรียนนานาชาติในไทย หนุนจำนวนนักเรียนแตะ 3,000 คน ซึ่งจะเพิ่มสูงกว่าเป้าหมายที่ตั้งไว้ 2,750 คน พ่วงปี 66 เปิด 2 สาขาใหม่ ดันกำไรโตต่อเนื่อง
SISB พุ่งแรง 5% ราคาแตะ 12.40 บ. โบรกแนะซื้อเป้า 15 บ. รับกระแส “เด็กจีน” ย้ายเรียน “อินเตอร์ไทย” หนุนจำนวนนักเรียนเพิ่มสูงกว่าคาด
20 ก.ค. 2565

ผู้สื่อข่าวรายงานว่า วันนี้ (20 ก.ค.65) ราคาหุ้น บริษัท เอสไอเอสบี จำกัด (มหาชน) หรือ SISB ล่าสุด ณ เวลา 11:41 น. อยู่ที่ 12.40 บาท บวก 0.60 บาท หรือ 5.08% สูงสุดที่ระดับ 12.50 บาท ต่ำสุดที่ระดับ 12 บาท ด้วยมูลค่าซื้อขาย 109.59 ล้านบาท

ทั้งนี้ บล.ฟินันเซีย ไซรัส ระบุในบทวิเคราะห์ (20 ก.ค.65) ยังคงแนะนำ “ซื้อ” หุ้น SISB ประเมินราคาเหมาะสมปี 65 ที่ 15 บาท โดยมองว่าได้รับอานิสงส์จากกระแสชาวจีนที่นิยมส่งบุตรหลานมาเรียนโรงเรียนนานาชาติในไทย ด้วยจุดแข็งที่มีหลักสูตรสิงคโปร์และการสอน 3 ภาษา (อังกฤษ จีน และไทย) บริษัทจึงเป็นตัวเลือกแรกๆ ของครอบครัวชาวจีน นอกเหนือจากความต้องการในประเทศที่สูงอยู่แล้ว
ดังนั้นจึงอาจมี Surprise จากจำนวนนักเรียนที่มากกว่าคาดการณ์ของบล.ฟินันเซีย ไซรัส และสูงกว่าเป้าของบริษัทที่ตั้งไว้ 2,750 คนสิ้นปี 65 โดยอาจเพิ่มแตะ 3,000 คนในช่วงเปิดเทอมใหม่เดือน ส.ค. นี้ ซึ่งจะทำให้ประมาณการกำไรปี 65 มี Upside ราว 10% การเปิดสาขาใหม่ 2 แห่งในปี 66 จะทาให้ SISB เป็นโรงเรียนนานาชาติที่ใหญ่ที่สุดในไทยด้วย Capacity ถึง 6,675 คน เงินลงทุนมาจากกระแสเงินสดในกิจการ จึงไม่ถูกกระทบจากเงินเฟ้อและดอกเบี้ยที่สูง ทั้งนี้มีแนวโน้มปรับเพิ่มกำไรหลังประกาศผลประกอบการไตรมาส 2/65
ทั้งนี้คาดกำไรสุทธิไตรมาส 2/65 ที่ 69 ล้านบาท เติบโต 8.8% เมื่อเทียบจากไตรมาสก่อน และ 5.1% เมื่อเทียบจากปีก่อน แนวโน้มกำไรจะยิ่งดีขึ้นในครึ่งหลังปี 65 ประมาณการกำไรปี 65 ของบล.ฟินันเซีย ไซรัส มี Upside ราว 10% จากจำนวนนักเรียนที่มากกว่าคาด สำหรับโรงเรียนแห่งใหม่ทั้ง 2 แห่ง เชื่อว่าสามารถสร้างกำไรได้ตั้งแต่ปีแรกจากฐานรายได้ที่สูงขึ้นมากเมื่อเทียบกับอดีต โดยคาด EBITDA margin ของ Campus ใหม่จะอยู่ในระดับ 38-40% ใกล้เคียงกับสาขาปัจจุบัน